Nog vier SAUK-joernaliste gepos | Maroela Media
Dit beteken al agt joernaliste, wat vroeër geskors is en wat dissiplinêr verhoor sou word, nou finaal afgedank is. Maroela Media het vroeër berig Foeta Krige, Suna Venter, Krivani Pillay en Jacques Steenkamp het almal Maandag afdankingsbriewe ontvang. Busisiwe Ntuli, Lukhanyo Calata, Vuyo Mvoko en Thandeka Gqubule is Dinsdagoggend ook afgedank.
In die afdankingsbriewe, wat aan die agt joernaliste gestuur is en wat sedertdien wyd op sosiale media versprei is, word gemeld dit is algemene kennis dat die joernaliste nie die bestuur van die SAUK respekteer nie en dat hulle voortgaan om die SAUK en die bestuur se gesag te ondermyn. Volgens die SAUK is die joernaliste se wangedrag "onhoudbaar" en daarom word hul dienste onmiddellik beëindig.
Talle mense het woedend op sosiale media reageer oor die afdankings en hul ondersteuning aan die joernaliste uitgespreek. 'n Fonds is ook intussen op die been gebring om die joernaliste te help om hul maandelikse finansiële verpligtinge na te kom terwyl die afdankings in die hof beveg word.
Dirk Hermann, bestuurshoof van Solidariteit, het vroeër Dinsdag aan Maroela Media gesê die afdanking van die joernaliste is onwettig en dit lyk asof die SAUK-bestuur hulself bo die wet ag.
Solidariteit het stukke by die arbeidshof ingedien waarin gevra word dat die skorsings en dissiplinêre verhore van die joernaliste opgeskort word hangende die beregting van die verskillende regsprosesse teen die SAUK se sensuurbeleid. Die SAUK moes voor Maandag 18 Julie om 17:00 aandui of hy dit gaan teenstaan. In plaas daarvan om die hofprosesse te volg, het hulle die joernaliste eensydig, sonder 'n verhoor en per brief, summier afgedank.
Solidariteit sou eerskomende Donderdag voor die arbeidshof verskyn om 'n tydelike interdik teen die skorsings en dissiplinêre prosesse te bekom. Die vakbond gaan nou sy aansoek aanpas en ook vra dat die besluit om die joernaliste af te dank, dringend ter syde gestel word.
Die mediavakbond Bemawu sal namens Ntuli en Calata ook 'n dringende aansoek voorberei, wat glo saam met Solidariteit se aansoek aangehoor sal word.
Intussen het die VF Plus Dinsdag 'n brief aan die hoofsweep van die parlement, Jackson Mthembu, gerig, waarin die party dringend 'n noodvergadering van die parlementêre portefeuljekomitee verantwoordelik vir die SAUK en die Uitsaaiwet versoek om "die magsdronk SAUK-leiers tot hul sinne bring".
Pieter Mulder, leier van die VF Plus, het in 'n verklaring gesê die afdanking van die agt joernaliste, voordat enige regstappe voltooi is, dui op die diktatoriale bestuurstyl wat tans by die SAUK heers. "Die les wat die SAUK se leiers gaan leer, is dat as jy een keer jou nuus-geloofwaardigheid in die publiek se oë verloor het, jy dit baie moeilik ooit weer kan terugkry. Dit is besig om tans by die SAUK te gebeur," het hy gesê.
Staak betaling van TV lisensies onmiddelik. Die geld stroompie wat sodoende opdroog, mag hulle moontlik net tot hulle sinne spreek.
Ek stem saam jou Christo ons betaal ons TV Lisensie en dan vat hulle ons regte weg!!!! Die SAUK het nou hulle waare klere gewys hulle word al hoe swaker. Alles word weg gevat ek hoop hulle sluit die SAUK ek Is tevrede met U Tube En DVD'S ek sal nie weer betaal nie !!!!!!!!!!!
Nee maggies, hierdie kader moet gestop word! Eish!!
Ek gaan ook nie betaal nie,hulle wil nou die mugabe regime op ons toepas,wat gaan aan met hulle.?kyk in elkgeval nie die gemors wat hulle aanbied nie.